**განმარტებითი ბარათი**

**„ფულის გათეთრებისა და ტერორიზმის დაფინანსების აღკვეთის ხელშეწყობის მიმართულებით განგრძობითი განათლების მიღების წესის დამტკიცების თაობაზე“ ბუღალტრული აღრიცხვის, ანგარიშგებისა და აუდიტის ზედამხედველობის სამსახურის უფროსის ბრძანების პროექტზე**

“ფულის გათეთრებისა და ტერორიზმის დაფინანსების აღკვეთის ხელშეწყობის შესახებ“ საქართველოს კანონის შესაბამისად, ამ კანონის მიზნებისთვის, ბუღალტრული აღრიცხვის, ანგარიშგებისა და აუდიტის ზედამხედველობის სამსახურის (შემდგომში - სამსახური) მიმართ ანგარიშვალდებულ პირს წარმოადგენს პროფესიული მომსახურების გამწევი ბუღალტერი და საბუღალტრო ფირმა (შემდგომში - ანგარიშვალდებული პირები). ბუღალტრული აღრიცხვის, ანგარიშგებისა და აუდიტის შესახებ“ საქართველოს კანონის 131 მუხლის მე-2 პუნქტი სამსახურს ანიჭებს უფლებამოსილებას განგრძობითი განათლების მიმართ დაადგინოს მოთხოვნები, იმ მიზნით რომ ანგარიშვალდებულმა პირმა შეძლოს კვალიფიციური და განახლებული ინფორმაციის მიღება, რაც ემსახურება ანგარიშვალდებული პირების მიერ „ფულის გათეთრებისა და ტერორიზმის დაფინანსების აღკვეთის ხელშეწყობის შესახებ“ საქართველოს კანონის 29-ე მუხლით განსაზღვრულ - შესაბამისობის კონტროლის სისტემის ფარგლებში თანამშრომლებისთვის დადგენილი განგრძობითი განათლების უზრუნველყოფის ვალდებულების ეფექტურ შესრულებას.

ბრძანების პროექტით ძალაში შედის „ფულის გათეთრებისა და ტერორიზმის დაფინანსების აღკვეთის ხელშეწყობის მიმართულებით განგრძობითი განათლების მიღების წესი“ (შემდგომში - წესი), რომლის მიღების საფუძველია „ბუღალტრული აღრიცხვის, ანგარიშგებისა და აუდიტის შესახებ“ საქართველოს კანონის მე-131 მუხლის მე-2 პუნქტი და მე-20 მუხლის მე-9 პუნქტის ,,ბ” ქვეპუნქტი.

ბრძანების პროექტი მიზნად ისახავს ანგარიშვალდებულ პირთა ცნობიერების ამაღლებას ფულის გათეთრებისა და ტერორიზმის დაფინანსების აღკვეთის ხელშეწყობის მიმართულებით კანონმდებლობითა და რეკომენდაციებით დადგენილი მოთხოვნების პროაქტიული მიწოდების გზით.

განგრძობითი განათლების პროცესში მონაწილეობა ანგარიშვალდებულ პირს დაეხმარება „ფულის გათეთრებისა და ტერორიზმის დაფინანსების აღკვეთის ხელშეწყობის შესახებ“ საქართველოს კანონის მე-10 მუხლით გათვალისწინებული პრევენციული ღონისძიებების შემუშავებაში, ასევე ამავე კანონით გათვალისწინებული ფულის გათეთრებისა და ტერორიზმის დაფინანსების რისკების შეფასება/მართვასა და შესაბამისობის კონტროლის სისტემის დანერგვისთვის საჭირო კომპეტენციის შეძენა/განვითარებაში, ისევე როგორც ფულის გათეთრებისა და ტერორიზმის დაფინანსების აღკვეთის ხელშეწყობის საკითხებზე არსებული ადგილობრივი და საერთაშორისო პრაქტიკის გაცნობა/გაანალიზებაში.

წარმოდგენილი ბრძანების პროექტით აგრეთვე დადგენილია განგრძობითი განათლების მომსახურების მიმწოდებლის ვალდებულება, აღიარებისა და სასწავლო კურსის შეთანხმების მიზნით მიმართოს სამსახურს. განსაზღვრულია ასევე სავალდებულო საკითხთა ჩამონათვალი, რომელიც უნდა დაიფაროს განგრძობითი განათლების სასწავლო კურსის ფარგლებში.

წესის მიღება მნიშვნელოვანია იმდენად, რამდენადაც ფულის გათეთრებისა და ტერორიზმის დაფინანსების სფეროში არსებული, მუდმივად მზარდი და ცვალებადი რისკები ანგარიშვალდებულ პირებს აყენებს გამოწვევებისა და საფრთხეების წინაშე, რაც მათგან ინფორმაციულ მზადყოფნას, სწრაფ და ადეკვატურ რეაგირებას მოითხოვს.

წესის მიღების აუცილებლობა გამოწვეულია კანონით დადგენილი ვალდებულებების შესრულების უზრუნველყოფისთვის.

პროექტის მიღება არ გამოიწვევს ბიუჯეტიდან დამატებითი სახსრების გამოყოფის აუცილებლობას.

პროექტის ავტორი და წარმდგენია ბუღალტრული აღრიცხვის, ანგარიშგებისა და აუდიტის ზედამხედველობის სამსახური.